ร้านนี้ตั้งอยู่ถนนนิมมาน เป็นร้านอยู่หัวมุมถนนซอย 6 ซอยทางเข้ากาดเชิงดอย(ประเสริฐแลนด์) เปิดตั้งแต่ 7.30-20.00 น. ให้บริการอาหารแบบ all day breakfast หลากหลายสัญชาติ ทั้งไทย ยุโรป อเมริกันและเม็กซิกัน เมนูเป็นภาษาอังกฤษทั้งหมดแต่เดาได้ไม่ยาก เริ่มจากตัวขนมปังมีให้เลือกตั้งแต่โทสต์ เฟรนช์โทสต์ เบเกิ้ล ครัวซองต์ วัฟเฟิล แพนเค้ก เครป มัฟฟิน หรือพิต้า เราเลือกเป็นเบเกิ้ล ซึ่งเบเกิ้ลก็มีให้เลือกอีกว่าจะเอาเป็นแป้งธรรมดา โฮลวีท มัลติเกรน หรือเซเว่นเกรน จากนั้นก็เลือกท้อปปิ้งที่จะใส่ลงไป จริงๆแล้วจากเมนูเค้าก็จะจัดเป็นเซทให้เลย ถ้าเราอยากเพิ่มหรือลดอะไรก็สั่งได้เลยค่ะ ของเราเป็นเบเกิ้ลโฮลวีท แซลมอนรมควันกับครีมชีสเพิ่มแฮชบราวน์ เสิร์ฟมาพร้อมสลัดผักในจาน รสชาติอร่อยใช้ได้แต่ตัวเบเกิ้ลเหนียวไปนิดทำให้กินค่อนข้างยาก ส่วนเครื่องดื่มของที่นี่เค้าก็เน้นเป็นสมูตตี้ผลไม้สด เราเลือกเป็นอโวคาโด รสชาติหอม มัน แต่เนื้อสมูตตี้ปั่นออกมายังไม่ค่อนเนียนเท่าไหร่ยังมีเกล็ดน้ำแข็งปนอยู่ แต่โดยรวมแล้วถือว่าเป็นร้านอาหารเช้าที่ใช้ได้อีกร้านนึงและที่สำคัญเปิดเช้ามาก ยิ่งในย่านท่องเที่ยวอย่างนิมมานแล้ว การหารร้านอาหารเปิดช่วงเช้าๆแบบนี้ค่อนข้างยากค่ะ